העמותה לגיימינג תחרותי בישראל

העמותה לגיימינג תחרותי בישראל (באנגלית: Israeli Electronic Sports Association, ר"ת: IeSA) היא גוף ללא מטרות רווח, השם לעצמו כמטרה לקדם את ענף הספורט האלקטרוני בישראל להכרה מלאה כענף ספורט תחרותי רשמי, המוכר, ונתמך, על ידי מדינת ישראל בכלל ומשרד הספורט והתרבות בפרט. בשנת 2010 הפכה העמותה לחברה מלאה בפדרציה הבינלאומית לספורט אלקטרוני (IeSF).

יו"ר העמותה המכהן הוא עידו ברוש.

היסטוריה של העמותה 
העמותה נרשמה בשנת 2010 כארגון ללא מטרות רווח, שמטרתו לקדם ולפתח את ענף הספורט האלקטרוני בישראל. באותה שנה, הגישה העמותה לגיימינג תחרותי בקשה מטעמה להצטרף לפדרציה הבינלאומית לספורט אלקטרוני (IeSF). בדצמבר 2010, אושרה הבקשה, והעמותה לגיימינג תחרותי הפכה לחברה מלאה והמייצגת של ישראל בפדרציה הבינלאומית.

מאז הצטרפותה של העמותה אל הפדרציה הבינלאומית, החלה העמותה להשתתף באירועים בינלאומיים המאורגנים על ידי הפדרציה. בין היתר, שלחה העמותה נבחרות לאומיות לייצג את ישראל להשתתף באליפות העולם, ונציגי העמותה משתתפים בכנסים של הפדרציה, כשהגדולים בהם הם האספה הכללית המתקיימת אחת לשנה, וסימפוזיון הספורט האלקטרוני העולמי, אשר גם מתקיים, אחת לשנה.

משנת 2010 מקיימת העמותה את אליפות ישראל במשחקי מחשב, בכותרי ספורט אלקטרוני מובילים בישראל.

ב-2010 וב-2012 התקיימה האליפות בעיר הוד השרון על ידי העמותה (ב-2010 - בשיתוף אתר הגיימינג Vgames) וע"י עיריית הוד השרון.

בשנת 2011 התקיימה האליפות רק בכותרים אשר משתתפים באליפות העולם, בעוד שבשנת 2013 התקיימה האליפות בצורה מקוונת - דרך הרשת.

ב-10 ביוני 2018 הגישה העמותה בקשה למשרד התרבות והספורט להכיר בה כאיגוד ספורט לענף הגיימינג התחרותי.

מטרות וחזון 
המטרה המרכזית של העמותה היא לקדם את ענף הספורט האלקטרוני בישראל. כדי לעשות זאת, העמותה פועלת במספר מישוריים עיקריים:
 קיום תחרויות וטורנירים רשמיים באופן קבוע, על מנת לקדם את הענף במדינה
 השתתפות באליפות העולם השנתית של IeSF על ידי שליחת נבחרת ישראלית, והשתתפות נציגים ישראליים בכנסים המאורגנים על ידי IeSF
 עבודה מול משרד התרבות והספורט בישראל, ועדכון המשרד בהתפתחות הענף בארץ, בעולם, וכן עדכונים לגבי פעילויות ותחרויות שמקיימת העמותה לרבות תוצאות הנבחרות הישראליות באליפויות עולם.
 קידום וקביעת נהלים, תקנים ורגולציות בעולם הספורט האלקטרוני, ועבודה בכפוף לארגונים בינלאומיים הפועלים בענף הספורט האלקטרוני.

לאחר שענף הספורט האלקטרוני יוכרז כענף ספורט רשמי במדינה, תהפוך העמותה ל"התאחדות הספורט האלקטרוני בישראל", ותהווה הגוף הרשמי האמון על הספורט האלקטרוני בישראל.

אירועים ופעילויות 
 אליפות ישראל במשחקי מחשב 2010 - אליפות במגוון רחב של כותרי ספורט אלקטרוני, בשיתוף פורטל המשחקים Vgames ועיריית הוד השרון.
 אליפות ישראל במשחקי מחשב 2011 - אליפות בכותרי הספורט האלקטרוני הרשמיים של IeSF. האליפות התקיימה במועדון הגיימינג "גיים-פריק" במודיעין והיוותה מוקדמות אליפות העולם 2011.
 אליפות ישראל במשחקי מחשב 2012 - אליפות במגוון רחב של כותרי ספורט אלקטרוני, בשיתוף עיריית הוד השרון.
 אליפות מודיעין במשחקי מחשב - אליפות שהתקיימה בחנוכה 2012, במרכז הספורט "קייזר" במודיעין. האליפות הציגה תחרויות במספר כותרי ספורט אלקטרוני כמו גם תחרויות לתושבי מודיעין בלבד. האירוע נערך בשיתוף עיריית מודיעין.
 אליפות ישראל במשחקי מחשב 2013 - אליפות בכותרי הספורט האלקטרוני הרשמיים של IeSF. האליפות התקיימה בצורה מקוונת, דרך הרשת, בשיתוף אתר הליגות האירופאי ESL ואתר הפורומים LoL Israel.
בשנת 2014 נערכו מוקדמות עבור המשחקים StarCraft II ו- Hearthstone, על ידי אתר הפורומים 2Rax וקבוצת הפייסבוק Hearthstone Israel בהתאמה.

קישורים חיצוניים

הערות שוליים 

גיימינג
תרבות משחקי הווידאו